雷聲大雨點小 曼聯今夏預算只得1億鎊
2024年04月27日 22:15
東網電視
更多新聞短片
曼聯今夏預算得1億鎊。
曼聯獲新股東拉特克利夫,據報今夏將進行大改革,不過最新消息稱,「紅魔鬼」今夏組軍預算只得1億鎊(約9.78億港元),買個好啲嘅前鋒都未必夠錢,又談何改革?
多間英國傳媒報道,「拉爵」入股後,新高層陸續上任,照計大改革可以全速推行,但係各大英超豪門都受制於盈利及可持續發展條例,淨支出唔可以多過1億鎊,因此就算「拉爵」想發圍都要跟番遊戲規則,預算只可以係1億鎊。
預算受到限制之下,曼聯只能夠透過出售球員,以及職球員減人工等操作籌集資金。球隊今夏有安東尼馬迪爾同華拉尼約滿離隊,並無轉會費收入,最多只係慳番薪酬支出,而基斯甸艾歷臣、卡斯米路、查頓辛祖、安東尼馬菲奧斯同雲迪碧克都列入清洗名單,不過呢批球員好難賣到高價。
減人工方面,曼聯將會要求域陀連迪路夫、雲比沙卡、麥湯米尼同哈利馬古尼降薪,如果拒絕減人工就會被掛牌出售。
更騎呢嘅係,由於搵唔到更合適人選,曼聯可能會繼續畀坦哈格教多1年,直至明夏合約完結,坦哈格須接受降薪25%,年薪由900萬鎊減到675萬鎊(約8,800萬至6,600萬港元),但係如果仲係坦Sir教,曼聯來季成績好極有限。